Predkladacia správa

Návrh zákona, ktorým sa mení a dopĺňa zákon č. 143/1998 Z.z. o civilnom letectve (letecký zákon) a o zmene a doplnení niektorých zákonov v znení neskorších predpisov sa predkladá v súlade s Plánom legislatívnych úloh vlády Slovenskej republiky na rok 2008. 
Z  dôvodov vyžiadaných praxou bolo potrebné pristúpiť k úprave platného zákona o civilnom letectve. V predloženom návrhu ide o tieto zmeny a doplnenia: 
-	útvar odborného vyšetrovania nehôd a incidentov prechádza z leteckého úradu do organizačnej štruktúry ministerstva pri zachovaní funkčnej nezávislosti útvaru, 
-	zavádza sa osobitný systém financovania leteckého úradu zo spoločného systému spoplatňovania leteckých navigačných služieb,
-	upravuje sa poskytovanie dotácií v oblasti civilného letectva.

Navrhovaná právna úprava je v súlade s Ústavou Slovenskej republiky, platným právnym poriadkom Slovenskej republiky ako aj medzinárodnými zmluvami a inými medzinárodnými dokumentmi, ktorými je Slovenská republika viazaná.
Návrh zákona predpokladá v príjmovej časti štátneho rozpočtu pozitívny vplyv na štátny rozpočet, nebude mať dopad na rozpočty obcí a vyšších územných celkov, nebude mať negatívny vplyv na životné prostredie a nemá priamy dopad na zamestnanosť. 
Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
Materiál bol schválený legislatívnou radou vlády dňa 24. marca 2009 a pripomienky sú zapracované.